SKRIFTLIG FORESPØRGSEL E-2794/00

af Markus Ferber (PPE-DE) til Kommissionen

(4. september 2000)

Om: EU-forbud mod tvangsfodring af gæs

Gåseleverpostej (pâté de fois gras) er en særdeles dyr delikatesse, som kun kan fremstilles, hvis man stopfodrer (tvangsfodrer) gæs og frembringer en fedtlever hos dyrene.

Fedtlever (foie gras) er en patologisk ændring af leveren. De eksisterende fodringsmetoder medfører, at organet vokser til den tidobbelte størrelse og ved fodringens afslutning vejer ca. 1 000 g. Leveren indeholder 85 % fedt og har derudover et meget højt kolesterolindhold.

Det kan kun lade sig gøre at producere en fedtlever ved at lade gæs og ænder gennemgå en grufuld tortur. Flere gange daglig får dyrene store metalrør skubbet gennem svælget ned i maven. Tit sker der skader på næb og spiserør på grund af den gentagne anvendelse af dette foderrør. Hundredvis af ænder og gæs fodres på denne bestialske måde.

Tvangsfodring er allerede forbudt i Tyskland og Østrig. Alligevel er der i Tyskland stor efterspørgsel efter pâté de foie gras. Alene i 1992 blev der fra Frankrig, Ungarn og Israel importeret 100 t (til en værdi af over 15 mio. DM). På verdensplan er den årlige produktion ca. 14 000 t. Omkring 14 millioner ænder og gæs anvendes i denne forbindelse til produktion af fedtlever.

Lader tvangsfodring af gæs sig overhovedet forene med hensynet til dyrenes velfærd?

Svar afgivet på Kommissionens vegne af David Byrne

(24. oktober 2000)

Kommissionen bestilte i 1995 en videnskabelig udtalelse om dyrevelfærd i forbindelse med fremstilling af foie gras fra ænder og gæs. Den Videnskabelige Komité for Dyrs Sundhed og Trivsel vedtog en rapport om spørgsmålet i 1998. Denne rapport kan findes på følgende internetadresse: http://www.europa.eu.int/comm/dg24/health/sc/scah/out17_en.html

Fællesskabet har underskrevet den europæiske konvention om beskyttelse af dyr under opdræt (forhandlet under ledelse af Europarådet). Inden for rammerne af denne konvention blev der i juni 1999 vedtaget to henstillinger om beskyttelse af ænder og gæs, der opdrættes med fremstilling af foie gras for øje. Kommissionen og medlemsstaterne tog aktiv del i forberedelserne og vedtagelsen af disse henstillinger. Førnævnte videnskabelige beretning blev brugt som reference ved færdiggørelsen af de to henstillinger.

Med henstillingerne anerkendes vigtigheden af at holde fjerkræet i sociale grupper, og det forbydes at bruge de små, individuelle bure, der anvendes nu. Forbuddet træder i kraft den 31. december 2004 for nye bure og erstatningsbure, mens alle bure skal være udskiftet inden 31. december 2010. I henstillingerne kræves desuden yderligere forskning i udviklingen af alternativer til tvangsfodring i fremstillingen af foie gras. Der er enighed om, at indtil der findes nyt, videnskabeligt belæg for alternative produktionsmetoder og deres konsekvenser for dyrevelfærden, kan fremstilling af foie gras kun foregå, hvor det allerede er praksis og kun i overensstemmelse med de standarder, der er fastsat i landets lovgivning.

Inden for Fællesskabet udgør Rådets direktiv nr. 98/58/EF af 20. juli 1998 om beskyttelse af dyr, der holdes til landbrugsformål(1), et retsinstrument til udarbejdelse af fremtidige forslag på dyrevelfærdsområdet, således at Europarådets konvention anvendes på samme måde på de samme områder i hele Fællesskabet.

Direktivet omhandler i sin nuværende form de velfærdskrav, der stilles til beskyttelse af dyr, som bruges i forskellige typer produktion, herunder fremstilling af foie gras. Kommissionen kan om fornødent, i henhold til artikel 5 i direktiv nr. 98/58/EF, stille forslag til Rådet om yderligere nødvendige foranstaltninger med henblik på ensartet anvendelse af de ovennævnte henstillinger.

Imidlertid kan den slags initiativer kun komme på tale på baggrund af medlemsstaternes beretninger til Europarådet om de resultater, der er opnået, og de foranstaltninger, der er truffet, i forbindelse med henstillingernes gennemførelse.

(1) EFT L 221 af 8.8.1998.